失題
作者：吳可
朝代：宋

paragraphs: 熱官惱狂士，冰山倚嚴冬。
此計定不長，會作須臾空。
先生踏金門，大節孝與忠。
能事不掛口，處之如無功。
高隠百僚上，妙有淵明風。
東垣著巖岫，南榮著檜松。
疏窗澹山影，雲霧穿玲瓏。
澄流粲錦石，一練搖青紅。
笑携玉色醪，酌彼千石鍾。
良時飲文字，此興與誰同。
爲君指佳處，不落捷徑中。
從來論丘壑，風味過庾公。